|  |
| --- |
| **REZOLUCIJA** |
| Europski gospodarski i socijalni odbor |
| **Zajednička borba protiv egzistencijalne prijetnje: socijalni partneri i civilno društvo za provedbu ambicioznih klimatskih mjera** |
| \_\_\_\_\_\_\_\_\_\_\_\_\_ |
| Zajednička borba protiv egzistencijalne prijetnje: socijalni partneri i civilno društvo za provedbu ambicioznih klimatskih mjera |
| Izvjestitelji i izvjestiteljice: **Peter SCHMIDT**  **Isabel CAÑO AGUILAR**  **Sandra PARTHIE**  **Josep PUXEU ROCAMORA**  **Neža REPANŠEK**  **Lutz RIBBE** |

**HR**

|  |  |
| --- | --- |
| Pravna osnova: | pravilo 50. Poslovnika  rezolucija |
| Datum usvajanja na plenarnom zasjedanju: | 26/10/2022 |
| Plenarno zasjedanje br.: | 573 |
| Rezultat glasanja  (za/protiv/suzdržani): | 104/1/0 |

**Zajednička borba protiv egzistencijalne prijetnje: socijalni partneri i civilno društvo za provedbu ambicioznih klimatskih mjera**

Godišnji sastanak Konferencije stranaka Okvirne konvencije Ujedinjenih naroda o promjeni klime (COP 27) održat će se od 6. do 18. studenoga u Sharm El-Sheikhu u Egiptu.

U skladu s memorandumom Predsjedništva EGSO-a od 22. veljače 2022. EGSO je osnovao *Ad hoc* skupinu za Konferenciju stranaka (COP) Okvirne konvencije Ujedinjenih naroda o promjeni klime (UNFCCC) kako bi se pripremila rezolucija EGSO-a za COP, usklađena sa sljedećim prioritetima COP-a i pregovaračkim procesima UNFCCC-a te kako bi se Odbor u cjelini bolje upoznao s procesom UNFCCC-a i uključio se u pregovore o klimatskim promjenama.

Ta skupina sastoji se od šest članova i članica iz stručne skupine NAT i jedne predstavnice mladih koja redovito sudjeluje u njezinom radu u duhu samoinicijativnog mišljenja NAT/788 [„Ususret strukturiranom angažmanu mladih u području klime i održivosti u postupku donošenja odluka EU-a”](https://www.eesc.europa.eu/hr/our-work/opinions-information-reports/opinions/towards-structured-youth-engagement-climate-and-sustainability-eu-decision-making-process-own-initiative-opinion). Skupina se u posljednjih nekoliko mjeseci sastala s relevantnim organizacijama i institucijama, kao što su Europska komisija, Odbor regija, Ured na visokoj razini za klimatske predvodnike i praćenje djelovanja u području klime, kao i s predstavnicima civilnog društva (mladi, poduzeća, poljoprivrednici, sindikati i nevladine organizacije za zaštitu okoliša) u svrhu razmjene informacija i traženja sinergija. U svim tim razgovorima naglasak je bio na klimatskoj krizi.

Godina 2022. postaje godina u kojoj klimatske promjene uzrokuju ekstremne vremenske nepogode više nego ikad prije: od izrazito jakih toplinskih valova i požara u Europi i dijelovima južne Azije do katastrofalnih poplava u Pakistanu i Bangladešu i dugotrajne suše u istočnoj Africi, zbog koje su život izgubile tisuće ljudi, a milijuni su raseljeni ili su na rubu gladi.

S tim u vezi, u nedavnom izvješću [Međuvladinog panela o klimatskim promjenama](https://www.ipcc.ch/2022/04/04/ipcc-ar6-wgiii-pressrelease/) navodi se da, ako želimo da se globalno zagrijavanje zadrži na 1,5 °C, emisije stakleničkih plinova moraju doseći vrhunac „najkasnije do 2025.”, da se emisije moraju smanjiti za 50 % do 2030. te da je za to nužno znatno i hitno smanjenje emisija u svim sektorima. Međutim, predviđa se da će [postojeće politike](https://climateactiontracker.org/global/temperatures/) dovesti do povećanja od oko 2,7 °C, a trenutačne obveze zemalja (nacionalno utvrđeni doprinosi) ograničit će zagrijavanje na 2,4 °C.

Ruska invazija na Ukrajinu drastično je povećala složenost ionako teške socioekonomske situacije. Međutim, klimatska kriza iziskuje hitno djelovanje. Svaka posebna mjera koja se usvoji mora biti iznimna i vremenski ograničena, a Europska unija mora ubrzati preoblikovanje svoje energetske i klimatske politike kako bi se odgovorilo na kratkoročne šokove i istodobno napredovalo prema neizbježnoj dekarbonizaciji društava. Europa mora biti predvodnik u djelovanju u području klime i premostiti jaz između ambicija i mjera politike.

U rezoluciji koju su pripremili članovi i članice *Ad hoc* skupine, institucije i vlade EU-a pozivaju se da u skladu sa znanstvenim spoznajama i informacijama povećaju klimatske ambicije, a poseban se naglasak stavlja na ulogu organiziranog civilnog društva u ubrzavanju djelovanja u području klime. Socijalna otpornost može se ojačati samo uz pomoć osnaženog civilnog društva, socijalnih aktera i pokreta na terenu.

*Mi smo posljednja generacija koja može zaustaviti klimatske promjene, a EGSO, kao glas europskog civilnog društva, treba imati vodeću ulogu u promicanju transformacija prema ugljično neutralnim, uključivim i socijalno pravednim društvima.*

**PREPORUKE ZA POLITIKU EUROPSKOG GOSPODARSKOG I SOCIJALNOG ODBORA**

***Povećanje klimatskih ambicija radi svladavanja klimatske krize i unapređenja djelovanja EU-a u području klime***

Kao glas organiziranog civilnog društva u Europi i djelujući u svojstvu savjetodavnog tijela Europskog parlamenta, Vijeća i Komisije te kao dio globalne zajednice civilnog društva,

1. Europski gospodarski i socijalni odbor (EGSO) ističe da je Okvirna konvencija Ujedinjenih naroda o promjeni klime (UNFCCC) usvojena prije 30 godina s krajnjim ciljem stabiliziranja koncentracija stakleničkih plinova u atmosferi na razini koja bi spriječila opasno antropogeno ometanje klimatskog sustava (članak 2.) i da taj cilj nije postignut;
2. ističe da smo se zahvaljujući Pariškom sporazumu 2015. godine odmaknuli od kvalitativnog cilja Konvencije o promjeni klime (sprečavanje ometanja klimatskog sustava) i prihvatili kvantitativni cilj „zadržavanj[a] povećanja globalne prosječne temperature na razini koja je znatno niža od 2 °C iznad razine u predindustrijskom razdoblju te ulaganj[a] napora u ograničavanje povišenja temperature na 1,5 °C iznad razine u predindustrijskom razdoblju”[[1]](#footnote-2);
3. naglašava da cilj od 1,5 °C neće biti dovoljan da se izbjegnu dramatične posljedice klimatskih promjena. Kao što se vidi iz priloženih podataka, klimatske promjene već utječu na sve regije diljem svijeta. Poplave, suše, oluje, požari i toplinski valovi eksponencijalno rastu, s razornim društvenim učinkom i gospodarskim posljedicama koje se svake godine mjere u milijardama;[[2]](#footnote-3)
4. ističe da živimo u klimatskoj krizi i da, unatoč tome što se ciljevi UNFCCC-a trenutno ne uspijevaju postići, ne bismo smjeli odustati od članka 2. Konvencije;
5. čvrsto je uvjeren da odluke o politikama moraju biti u skladu sa znanošću i znanstvenim informacijama te ističe da je Međuvladin panel o klimatskim promjenama (IPCC) odredio jasne referentne vrijednosti: emisije moraju doseći vrhunac najkasnije do 2025.[[3]](#footnote-4), a da bi se zadržala mogućnost ostvarenja cilja od 1,5 °C, svijet mora do 2030. godine smanjiti emisije za 45 % u odnosu na 2010.;
6. napominje da je invazija Rusije na Ukrajinu dodatno pogoršala već tešku situaciju koju karakteriziraju inflacija, visoke cijene energije i hrane te moguće nestašice energije, što u velikoj mjeri negativno utječe na život građana i, barem u kratkoročnom razdoblju, stvara ozbiljne socijalne i ekonomske izazove. EGSO smatra da je zbog trenutne situacije europsko djelovanje u području klime još hitnije potrebno i da je **zbog nove geopolitičke situacije još izraženija potreba da EU ubrza preoblikovanje svoje energetske i klimatske politike**;
7. uvjeren je da je **potrebno ojačati europski zeleni plan** kako bi se postigao cilj dekarbonizacije gospodarstva, dodatno smanjile ovisnosti o vanjskim faktorima, osigurala otpornost i intenzivirala pravedna tranzicija, kao i da se izvanredna odstupanja od dogovorenih ciljeva mogu odobriti isključivo na ograničeno vremensko razdoblje;[[4]](#footnote-5) vjeruje da bi razvoj otvorene strateške autonomije trebao osigurati smanjenje ovisnosti o energiji, kritičnim sirovinama i hrani;
8. potiče **EU da preuzme vodeću ulogu** i poziva Europsku komisiju i države članice EU-a da u skladu s Klimatskim paktom iz Glasgowa **ažuriraju nacionalno utvrđene doprinose**; poziva na pravednu raspodjelu na svjetskoj razini, utemeljenu na pravičnosti, povijesnoj odgovornosti i kapacitetima;
9. pozdravlja odluke Europskog parlamenta o sustavu trgovanja emisijama[[5]](#footnote-6) i ponorima ugljika[[6]](#footnote-7), koje su dovele do blagog povećanja cilja EU-a za smanjenje emisija, što – iako nedovoljno – predstavlja poziv na povećanje nacionalno utvrđenih doprinosa u EU-u;
10. izražava zabrinutost zbog činjenice da su mnoge zemlje najavile dugoročne planove za postizanje klimatske neutralnosti do 2050. ili 2060. koji nisu popraćeni razmjernim kratkoročnim i srednjoročnim planovima, pa stoga poziva Europsku komisiju da **intenzivira diplomatske aktivnosti EU-a** na promicanju usvajanja okvirâ politika sličnih europskom zelenom planu u međunarodnoj zajednici; spreman je poduprijeti te aktivnosti kroz suradnju s organizacijama civilnog društva u cijelom svijetu, vodeći se pritom Programom održivog razvoja do 2030. i ciljevima održivog razvoja kao smjernicama za predstojeće odlučujuće godine;
11. traži od EU-a da dodatno razvije sektorske pristupe za prilagođene mjere ili „klimatske klubove” koji bi se mogli osnivati među zemljama s najambicioznijim klimatskim programima kako bi se potaknulo brže djelovanje drugih država. Mehanizam za ugljičnu prilagodbu na granicama (CBAM) mogao bi poslužiti kao sredstvo za to;
12. smatra da je potrebno odlučno i jasno definirano djelovanje kako bi članak 6. Pariškog sporazuma postao operativan i kako bi se dovršio Pariški pravilnik, kojim se uspostavlja okvir za dobrovoljnu međunarodnu suradnju na temelju koje bi zemlje mogle smanjiti emisije radi ispunjavanja svojih obveza, pritom izbjegavajući probleme povezane s dvostrukim računanjem i rizik od lažnih ugljičnih kredita;

***Preispitivanje postojećeg gospodarskog modela u svrhu poduzimanja djelotvornih koraka u pogledu ublažavanja i prilagodbe te osiguravanje primjerenog pristupa financijskim sredstvima za borbu protiv klimatskih promjena***

1. ističe da radi ubrzavanja tranzicije prema klimatski neutralnom društvu moramo **preispitati svoj postojeći gospodarski model** kako bismo promijenili način na koji konzumiramo i proizvodimo, kao i način na koji vrednujemo samodostatnost te poziva EU da predloži novu viziju prosperiteta za ljude i planet, koja bi se temeljila na načelu okolišne održivosti, pravu na pristojan život i zaštiti društvenih vrijednosti;[[7]](#footnote-8)
2. predlaže **novi okvir upravljanja** za razradu tih transformacijskih promjena te potiče vlade i regionalne vlasti da osnuju **povjerenstva za pravednu tranziciju** kako bi se socijalnim partnerima i organizacijama civilnog društva, uključujući organizacije mladih, omogućilo da iznose preporuke te da pregovaraju i razvijaju nacionalne i regionalne planove za pravednu tranziciju;[[8]](#footnote-9) smatra da su postojeće inicijative za suočavanje s društvenim izazovima zelene transformacije i dalje fragmentirane;[[9]](#footnote-10)
3. smatra da će brzi pomak prema dekarboniziranom gospodarstvu sa sobom nositi ogromne izazove za građane, radnike, poduzeća i regije, naročito one koje se najviše oslanjaju na sektore i industrije s velikim emisijama ugljika[[10]](#footnote-11) i da bi **određivanje nacionalnih doprinosa trebalo uključivati i detaljno mapiranje** i analizu učinka koji će tranzicija imati na zapošljavanje i vještine u raznim zemljama, podregijama i sektorima, uključujući i na podizvođače i kasnije faze u lancima vrijednosti, koji bi trebali biti **popraćeni nacionalnim planovima za zapošljavanje i strategijama za pravednu tranziciju**[[11]](#footnote-12), na temelju načela pravedne tranzicije Međunarodne organizacije rada; stoga podržava prijedlog proizašao iz Konferencije o budućnosti Europe[[12]](#footnote-13) da se osigura pravedna tranzicija u kojoj se s pomoću odgovarajućeg financiranja tranzicije i daljnjeg istraživanja štite radnici i radna mjesta;
4. naglašava da će za odgovornost privatnog sektora za postizanje cilja dekarbonizacije biti potrebna brza transformacija sustavâ dosad nezabilježenih razmjera te ističe da privatni sektor ima ključnu ulogu u tom procesu;
5. uvažava napore koje u brojnim slučajevima i na raznovrsne načine poduzeća i poduzetnici u cijelom EU-u ulažu u razvijanje poslovnih rješenja za ublažavanje izazova povezanih s klimatskim promjenama i prilagodbu njima te smatra da bi se protiv klimatskih promjena trebalo boriti inovativnim i odgovornim poslovnim modelima, i to stavljanjem naglaska na mjerljive ciljeve održivosti, uključujući smanjenu upotrebu vode, energije i kemikalija;
6. zabrinut je zbog toga što uslijed smanjenja emisija stakleničkih plinova u EU-u dolazi do povećanja emisija u inozemstvu radi zadovoljavanja potrošnje u EU-u, što dovodi do **učinka prelijevanja stakleničkih plinova**[[13]](#footnote-14) te smatra da u pristup EU-a koji se temelji na inventaru stakleničkih plinova treba uključiti i emisije stakleničkih plinova povezane s uvezenim proizvodima, da prednost moramo dati razdvajanju socioekonomskog napretka od negativnih učinaka na klimu i bioraznolikost, bez obzira na to dolazi li do njih u EU-u ili u zemljama izvoznicama, kao i da je CBAM mjera kojom se podupire postizanje tog cilja;
7. napominje da se, kao što je naglasila znanstvena zajednica, **klimatske promjene i gubitak bioraznolikosti uzajamno intenziviraju**; poziva na holistički pristup zaštiti okoliša kojim bi se rješavao problem povezanosti između gubitka bioraznolikosti i klimatskih promjena te predlaže da se ponovno razmotre i povećaju površine zaštićenih područja, kao i napori za zaštitu preostalih prirodnih resursa u okviru Strategije EU-a za bioraznolikost do 2030.;[[14]](#footnote-15)
8. zabrinut je zbog činjenice da klimatske promjene nesrazmjerno utječu na najranjivije osobe i da se zajednice koje su najmanje odgovorne za globalne emisije suočavaju s najgorim posljedicama, a ne raspolažu uvijek resursima da se s njima nose;
9. **ističe da mjere prilagodbe** poprimaju sve veću važnost s obzirom na to da su neuobičajene klimatske pojave sve učestalije i da je od presudne važnosti bolje predviđati učinke klimatskih promjena; naglašava da se u Pariškom sporazumu ističe važnost procesa planiranja prilagodbe na nacionalnoj razini tako što se sve zemlje obvezuje na izvještavanje o postignutom napretku; ujedno poziva na to da se u svim područjima vodi računa o uključivosti kako bi se izbjeglo povećanje postojećih nejednakosti;
10. poziva na to da razvijene zemlje povećaju ukupni doprinos financiranju borbe protiv klimatskih promjena i da se pritom **pridaje jednaka važnost financiranju ublažavanja i prilagodbe** jer će, ako se za to ne osiguraju dodatna financijska sredstva, planiranje i provedba prilagodbe biti ograničeni, naročito u zemljama u razvoju; poziva na poduzimanje daljnjih koraka kako bi se osiguralo poštovanje tog načela s obzirom na to da ublažavanje klimatskih promjena štiti buduće naraštaje od pogoršavanja klimatske krize, dok prilagodba tim promjenama štiti sadašnje i buduće naraštaje od ekstremnih vremenskih nepogoda uzrokovanih već postojećim klimatskim promjenama;[[15]](#footnote-16) podsjeća na to da se trenutno samo 25 % ukupnih financijskih sredstava za klimu izdvaja za financiranje prilagodbe klimatskim promjenama i da se ne ostvaruju ranija obećanja da će se do 2025. godine sredstva za tu svrhu povećati na 40 %;[[16]](#footnote-17)
11. pozdravlja doprinos Komisije **Fondu za prilagodbu** u iznosu od 100 milijuna eura, a države članice EU-a istovremeno potiče da do 2025. udvostruče financijska sredstva za prilagodbu u odnosu na razinu iz 2019. te poziva na ulaganje dodatnih napora kako bi se prikupilo 100 milijardi američkih dolara za „plan provedbe“; ističe činjenicu da trenutno ne postoji globalni mehanizam financiranja kojim bi se podupirao oporavak od gubitaka i štete koje dotični ljudi trpe te poziva države članice EU-a i Komisiju da se obvežu na uspostavu **„financijskog mehanizma za gubitke i štetu“** kako bi se sanirale posljedice klimatskih promjena;
12. smatra da u okviru djelovanja u interesu klimatske pravde vlade i institucije EU-a moraju osmisliti **sveobuhvatnu europsku politiku migracija i azila okrenutu budućnosti** koja bi pružala zaštitu osobama raseljenima zbog klimatskih promjena, pri čemu bi prvi korak trebao biti službeno priznavanje statusa klimatskih izbjeglica;

***Jačanje djelotvornih sektorskih mjera radi postizanja klimatske neutralnosti***

1. ističe da su **kružno gospodarstvo** i biogospodarstvo poticajni faktori za osmišljavanje nove vizije prosperiteta za ljude i da ih treba dodatno ubrzati[[17]](#footnote-18) te naglašava da strategije kružnog gospodarstva koje se provode u svim sektorima i zemljama imaju potencijal za smanjenje globalnih emisija stakleničkih plinova za 39 %;[[18]](#footnote-19) izražava zabrinutost zbog toga što je stopa kružnosti u EU-u samo 12 % unatoč opsežnom procesu ažuriranja zakonodavstva pokrenutom 2015. prvim akcijskim planom EU-a za kružno gospodarstvo i smatra da se daljnji napredak može postići samo kroz uključivanje svih komponenata civilnog društva, prije svega kako bi se prevladale preostale političke, kulturne, infrastrukturne, upravljačke i financijske prepreke;[[19]](#footnote-20)
2. poziva na to da se tranzicijske strategije za uspostavu **održivih prehrambenih sustava** na odgovarajući način uključe u nacionalno utvrđene doprinose i napominje da, iako mnoge zemlje u svojim nacionalno utvrđenim doprinosima navode potencijal koji za ublažavanje i prilagodbu ima poljoprivreda, vrlo ih je malo postavilo ciljeve u pogledu drugih faza prehrambenog sustava,[[20]](#footnote-21) što znači da velik broj prilika nije iskorišten;[[21]](#footnote-22) ponavlja svoje preporuke da se donesu sveobuhvatne prehrambene politike, kao što je strategija „od polja do stola”, uključujući i klimatske mjere, te da se osigura strukturirano sudjelovanje dionika u cijelom lancu opskrbe hranom[[22]](#footnote-23) i na svim razinama upravljanja, a prije svega da se proizvođači stave u središte poljoprivrednih strategija i da ih se uključi u izradu politika;
3. zabrinut je zbog situacije u Africi, čiji je udio u globalnim emisijama manji od 4 %, što je u velikom nesrazmjeru s činjenicom da je Afrika jedna od najranjivijih regija na svijetu; **s obzirom na to da se sastanak COP 27 održava u Africi, odlučno apelira na EU da prioritetno stavi na raspolaganje financijske i tehničke resurse te resurse za izgradnju kapaciteta za Afriku** kako bi se poduprle obveze koje je taj kontinent preuzeo na sastanku COP 21 u Parizu; ujedno traži da EU uzme u obzir činjenicu da većina afričkih nacionalno utvrđenih doprinosa sadrži ciljeve ublažavanja i prilagodbe koji ovise o primanju odgovarajuće međunarodne potpore, što otvara pitanje zaštite visokovrijednih ekosustava očuvanja kao što su šume i savane, kao i pitanje ekstrakcije fosilnih goriva;
4. poziva na to da se odmah obustave **subvencije za fosilna goriva** i pozdravlja Komunikaciju o planu REPowerEU jer se u njoj iznose rješenja koja su u skladu s ciljevima zelenog plana i europske energetske unije[[23]](#footnote-24)[[24]](#footnote-25); smatra da vlade moraju uspostaviti okvir za ulaganja u revolucionarne tehnologije u područjima kao što su energetska učinkovitost i proizvodnja obnovljive energije, i to podupiranjem istraživanja, inovacija i razvoja, te da bi propisi trebali biti osmišljeni tako da omogućuju i unapređuju razvoj i prihvaćanje novih tehnologija na tržištu, uključujući mjere na strani potražnje kako bi se stvorila vodeća tržišta i poticaji za potrošnju proizvoda s niskim emisijama ugljika;[[25]](#footnote-26)
5. pozdravlja digitalna rješenja kojima se omogućuju zaštita okoliša i prelazak na održivost u prometu, energetskim sustavima, zgradama, poljoprivredi i drugim sektorima, ali ujedno **napominje da sveukupno gledajući digitalizacija dosad nije doprinijela smanjenju potražnje za energijom i smanjenju emisija ugljika** pa stoga naglašava da su potrebne politike potpore kako bi se ublažili povratni i indukcijski učinci;[[26]](#footnote-27)
6. naglašava da klimatske promjene imaju ozbiljne posljedice i za poduzeća, naročito MSP-ove (primjerice, prekid lanaca opskrbe i šteta na proizvodnim postrojenjima zbog ekstremnih vremenskih pojava) i prisiljavaju ih da uvode ponekad skupe promjene u svoje poslovne i operativne modele i provode ulaganja kako bi se nosila s regulatornim i drugim zahtjevima; smatra da **treba podupirati one koji ranije uvode nove održive poslovne modele** kako bi se spriječilo da zbog svoje inovativnost budu stavljeni u nepovoljan položaj u odnosu na konkurenciju;
7. naglašava da se u okviru potpore privatnom sektoru moraju poštovati načela pravednog pristupa financijskim instrumentima za MSP-ove i da se potpora treba zasnivati isključivo na klimatskim ciljevima[[27]](#footnote-28) te da će u svim lancima vrijednosti trebati učiniti mnogo toga i da će biti potrebna međusektorska suradnja;
8. smatra da su usklađivanje i standardizacija ključni za prilagođavanje razmjera rješenja potrebama industrijskih sektora, uz pomoć tehnologije, jačanja vještina i regulative, što bi vlade EU-a trebale podupirati na međunarodnoj razini, te da će naročito za MSP-ove biti ključno da im se osiguraju prateći instrumenti i izgradnja kapaciteta kako bi ispunili nove zahtjeve i povećali svoj pristup tržištu u EU-u;

***Osnaživanje civilnog društva u cilju ubrzavanja djelovanja u području klime i poziv na uvođenje novog okvira upravljanja***

1. ističe da razmjer potrebnog djelovanja iziskuje integrirane, višerazinske politike i međusektorska rješenja, uz istinski angažman civilnog društva, pa stoga predlaže uvođenje **novog okvira upravljanja** kako bi se razradile te transformacijske promjene;
2. smatra da bi se **na razini radnog mjesta** tim novim okvirom upravljanja trebao zajamčiti socijalni dijalog osiguravanjem radničkih prava i sudjelovanja radnika, kao i jačanjem kolektivnih ugovora;
3. osim toga, smatra da treba ojačati i **širi dijalog**, uz sudjelovanje regija, ruralnih aktera i gradova, socijalnih partnera, zadruga i civilnog društva, kako bi se zajamčile socijalna pravda i vjerodostojnost te kako bi se konkretiziralo obećanje da nitko ne smije biti zapostavljen.[[28]](#footnote-29) Na primjer, olakšavanjem aktivnosti prozumenata može se ubrzati tranzicija prema čišćem energetskom sustavu, stvoriti novi gospodarski modeli i pomoći u zaštiti najranjivijih skupina u našim društvima, primjerice kako ih se ne bi isključilo iz sustava grijanja i rasvjete i iz informacijske tehnologije;
4. čvrsto je uvjeren da radi bržeg ublažavanja klimatskih promjena i prilagodbe njima, kao i radi jačanja socijalne otpornosti **treba** **zaista podupirati i poticati inicijative odozdo prema gore i građanske inicijative** i time osloboditi potencijal kulture suradnje i rješenja odozdo prema gore; vjeruje da je jednako tako potrebno više ulagati u socijalne inovacije kako bi posvuda došlo do kulturnih i društvenih promjena potrebnih za to da zaštita klime postane dio svakodnevnog života poduzeća, javnih vlasti i domaćinstava;
5. smatra da se **pitanje roda** ne bi trebalo rješavati kao zasebni i izolirani problem, već da ga treba smatrati osnovnim pitanjem kako bi se **izbjeglo usvajanje mjera i politika u kojima se to pitanje ne uzima u obzir**. Klimatske promjene nemaju jednak učinak na sve segmente stanovništva, a ako se klimatske politike ne osmisle na ispravan način, mogle bi perpetuirati nepravde i neuravnoteženosti te vrste. Na primjer, nejednako sudjelovanje žena u postupcima donošenja odluka i na tržištu rada povećava nejednakosti i ženama često onemogućuje puno sudjelovanje u planiranju klimatskih politika, njihovoj izradi i provedbi;[[29]](#footnote-30)
6. uvjeren je da će se snažnijim **angažmanom mladih** u postupcima donošenja odluka – od sastavljanja zakonodavnih prijedloga i inicijativa do provedbe, nadzora i praćenja – najbolje uzeti u obzir međugeneracijska dimenzija tih promjena.[[30]](#footnote-31) EGSO zbog toga od 2021. u službeno izaslanstvo EU-a na sastancima Konferencije stranaka UNFCCC-a uključuje predstavnika ili predstavnicu mladih i obvezao se na to da će u svom radu davati više prostora stavovima mladih i njihovih organizacija; odlučno preporučuje strankama i drugim dionicima da usvoje sličan pristup;
7. napominje da se **autohtoni narodi** nalaze u prvim redovima borbe protiv klimatskih promjena – oni su čuvari više od 80 % preostale bioraznolikosti planeta[[31]](#footnote-32); pozdravlja njihov sve veći angažman u klimatskoj politici i potiče stranke da ih aktivno uključe u provedbu klimatskih mjera;
8. EGSO se obvezuje da će poduzeti mjere za provedbu navedenih preporuka o politikama.

Bruxelles, 26. listopada 2022.

Christa Schweng

Predsjednica Europskog gospodarskog i socijalnog odbora

\_\_\_\_\_\_\_\_\_\_\_\_\_

1. [Pariški sporazum](https://eur-lex.europa.eu/legal-content/HR/TXT/HTML/?uri=CELEX:22016A1019(01)&from=HR). [↑](#footnote-ref-2)
2. Izvor: [*Economic losses from weather and climate-related extremes in Europe reached around half a trillion euros over past 40 years* (Ekonomski gubici uzrokovani ekstremnim vremenskim i klimatskim pojavama u Europi u posljednjih 40 godina popeli su se na oko pola bilijuna eura), Europska agencija za okoliš](https://www.eea.europa.eu/highlights/economic-losses-from-weather-and); [*New report: World counts the cost of a year of climate breakdown* (Novo izvješće: svijet računa koliko ga je koštala jedna godina klimatskog raspada), britansko dobrotvorno društvo koje se bori protiv siromaštva u svijetu *Christian Aid, Media Centre*](https://mediacentre.christianaid.org.uk/counting-the-cost/); [*The Costs of Extreme Weather Events Caused by Climate Change* (Cijena ekstremnih vremenskih nepogoda uzrokovanih klimatskim promjenama), Euromediteranski centar za klimatske promjene – CMCC](https://www.cmcc.it/lectures_conferences/the-costs-of-extreme-weather-events-caused-by-climate-change#:~:text=We%20estimate%20that%20climate%20change,such%20as%20DICE%20and%20FUND.); [*Billion-Dollar Weather and Climate Disasters* (Vremenske i klimatske katastrofe koje su koštale najmanje milijardu dolara), Nacionalni centri za informacije o okolišu – NCEI](https://www.ncei.noaa.gov/access/billions/). [↑](#footnote-ref-3)
3. [*Climate Change 2022: Mitigation of Climate Change* (Klimatske promjene 2022.: ublažavanje klimatskih promjena), IPCC](https://www.ipcc.ch/report/ar6/wg3/). [↑](#footnote-ref-4)
4. Rezolucija EGSO-a [„Rat u Ukrajini i njegove gospodarske, socijalne i okolišne posljedice”](https://www.eesc.europa.eu/hr/documents/resolution/war-ukraine-and-its-economic-social-and-environmental-impact). [↑](#footnote-ref-5)
5. [Klimatske promjene: Parlament traži brže djelovanje i energetsku neovisnost EU-a](https://www.europarl.europa.eu/news/hr/press-room/20220616IPR33219/climate-change-parliament-pushes-for-faster-eu-action-and-energy-independence). [↑](#footnote-ref-6)
6. [Paket mjera „Spremni za 55 %”: Parlament se slaže s povećanjem ambicija u pogledu ponora ugljika do 2030](https://www.europarl.europa.eu/news/hr/press-room/20220603IPR32133/fit-for-55-parliament-agrees-to-higher-eu-carbon-sink-ambitions-by-2030). [↑](#footnote-ref-7)
7. Mišljenje EGSO-a „Održivo gospodarstvo kakvo trebamo”, [SL C 106, 31.3.2020., str. 1.](https://eur-lex.europa.eu/legal-content/HR/TXT/PDF/?uri=CELEX:52019IE2316&from=EN#:~:text=The%20EESC%20highlights%20that%20building%20the%20wellbeing%20economy%20must%20start%20by%20adopting%20a%20precautionary%20approach%20in%20which%20macroeconomic%20stability%20does%20not%20depend%20on%20GDP%20growth.%20It%20proposes%20the%20development%20of%20new%20indicators%20of%20economic%20performance%20and%20social%20progress%20beyond%20GDP.). [↑](#footnote-ref-8)
8. Mišljenje EGSO-a „Spremni za 55 %: ostvarivanje klimatskog cilja EU-a za 2030. na putu ka klimatskoj neutralnosti”, [SL C 275, 18.7.2022., str. 101.](https://eur-lex.europa.eu/legal-content/HR/ALL/?uri=CELEX:52021AE5481) [↑](#footnote-ref-9)
9. Mišljenje EGSO-a [„Socijalni dijalog u kontekstu zelene tranzicije”](https://www.eesc.europa.eu/hr/our-work/opinions-information-reports/opinions/social-dialogue-within-green-transition) *(još nije objavljeno u Službenom listu)*. [↑](#footnote-ref-10)
10. Mišljenje EGSO-a „Spremni za 55 %: ostvarivanje klimatskog cilja EU-a za 2030. na putu ka klimatskoj neutralnosti”, [SL C 275, 18.7.2022., str. 101](https://eur-lex.europa.eu/legal-content/HR/ALL/?uri=CELEX:52021AE5481)[.](https://www.eesc.europa.eu/en/our-work/opinions-information-reports/opinions/fit-55-delivering-eus-2030-climate-target-way-climate-neutrality) [↑](#footnote-ref-11)
11. Mišljenje EGSO-a „Spremni za 55 %: ostvarivanje klimatskog cilja EU-a za 2030. na putu ka klimatskoj neutralnosti”, [SL C 275, 18.7.2022., str. 101](https://eur-lex.europa.eu/legal-content/HR/ALL/?uri=CELEX:52021AE5481)[.](https://www.eesc.europa.eu/en/our-work/opinions-information-reports/opinions/fit-55-delivering-eus-2030-climate-target-way-climate-neutrality) [↑](#footnote-ref-12)
12. [Konferencija o budućnosti Europe – preporuke koje je usvojio europski panel građana i građanki](https://prod-cofe-platform.s3.eu-central-1.amazonaws.com/yrxmcjurtxgv7ststz3rsqtxiubh). [↑](#footnote-ref-13)
13. [Izvješće o održivom razvoju Europe 2021., SDSN Europa](https://sdsn.eu/2021-europe-sustainable-development-report/). [↑](#footnote-ref-14)
14. Mišljenje EGSO-a u pripremi (NAT/841) [„Ciljevi EU-a za obnovu prirode u okviru Strategije EU-a za bioraznolikost”](https://www.eesc.europa.eu/hr/our-work/opinions-information-reports/opinions/nature-restoration-targets-under-eu-biodiversity-strategy). [↑](#footnote-ref-15)
15. Mišljenje EGSO-a „Stvaranje Europe otporne na klimatske promjene – nova strategija EU-a za prilagodbu klimatskim promjenama”, [SL C 374, 16.9.2021., str. 84](https://eur-lex.europa.eu/legal-content/hr/TXT/?uri=uriserv:OJ.C_.2021.374.01.0084.01.ENG&toc=OJ:C:2021:374:TOC). [↑](#footnote-ref-16)
16. [António Guterres: 50 % svih financijskih sredstava za klimu potrebno je za prilagodbu](https://unfccc.int/news/antonio-guterres-50-of-all-climate-finance-needed-for-adaptation). [↑](#footnote-ref-17)
17. Mišljenje EGSO-a „Stvaranje sinergija među različitim planovima za kružno gospodarstvo”, [SL C 14, 15.1.2020., str. 29.](https://eur-lex.europa.eu/legal-content/hr/TXT/?uri=uriserv:OJ.C_.2020.014.01.0029.01.ENG&toc=OJ:C:2020:014:TOC) [↑](#footnote-ref-18)
18. *Circularity Gap Report 2021* [*Climate Change Mitigation through the Circular Economy* (Izvješće o stanju kružnosti za 2021.: Ublažavanje klimatskih promjena uz pomoć kružnog gospodarstva)](https://assets.website-files.com/5d26d80e8836af2d12ed1269/61657f127a13715bb8744ec3_Climate%20Change%20Mitigation%20Through%20the%20Circular%20Economy%20-%20STAP%20-%20report.pdf). [↑](#footnote-ref-19)
19. Mišljenje EGSO-a „Stvaranje Europe otporne na klimatske promjene – nova strategija EU-a za prilagodbu klimatskim promjenama”, [SL C 374, 16.9.2021., str. 84](https://eur-lex.europa.eu/LexUriServ/LexUriServ.do?uri=OJ:C:2021:374:SOM:hr:HTML). [↑](#footnote-ref-20)
20. [*Enhancing NDCs For Food Systems - recommendations for decision-makers | NDC Action Project*](https://www.unep.org/ndc/resources/report/enhancing-ndcs-food-systems-recommendations-decision-makers) (Jačanje nacionalno utvrđenih doprinosa u području prehrambenih sustava – preporuke za donositelje odluka, Projekt za mjere za nacionalno utvrđene doprinose). [↑](#footnote-ref-21)
21. Mišljenje EGSO-a „Sigurnost opskrbe hranom i održivi prehrambeni sustavi”, [SL C 194, 12.5.2022., str. 72.](https://eur-lex.europa.eu/legal-content/HR/TXT/?uri=OJ%3AJOC_2022_194_R_0010) [↑](#footnote-ref-22)
22. Mišljenje EGSO-a „Od polja do stola: strategija održive prehrane”, [SL C 429, 11.12.2020., str. 268.](https://eur-lex.europa.eu/legal-content/HR/TXT/?qid=1663579304870&uri=CELEX%3A52020AE0994) [↑](#footnote-ref-23)
23. Mišljenja EGSO-a „Klimatska pravda” [SL C 81, 2.3.2018., str. 22.](https://eur-lex.europa.eu/legal-content/HR/TXT/?uri=CELEX:52017IE1144&qid=1663579454681) i „Stvaranje Europe otporne na klimatske promjene – nova strategija EU-a za prilagodbu klimatskim promjenama”, [SL C 374, 16.9.2021., str. 84](https://eur-lex.europa.eu/legal-content/hr/TXT/?uri=uriserv:OJ.C_.2021.374.01.0084.01.ENG&toc=OJ:C:2021:374:TOC). [↑](#footnote-ref-24)
24. Mišljenje EGSO-a „REPowerEU: zajedničko europsko djelovanje za povoljniju, sigurniju i održiviju energiju”, [SL C 323, 26.8.2022., str. 123.](https://eur-lex.europa.eu/legal-content/HR/TXT/?uri=CELEX:52022AE1686&qid=1663579575615). [↑](#footnote-ref-25)
25. Mišljenje EGSO-a „Spremni za 55 %: ostvarivanje klimatskog cilja EU-a za 2030. na putu ka klimatskoj neutralnosti”, [SL C 275, 18.7.2022., str. 101](https://eur-lex.europa.eu/legal-content/HR/ALL/?uri=CELEX:52021AE5481). [↑](#footnote-ref-26)
26. Mišljenje EGSO-a „Digitalizacija i održivost – trenutačno stanje i potreba za djelovanjem iz perspektive civilnog društva”, [SL C 429, 11.12.2020., str. 187.](https://eur-lex.europa.eu/legal-content/HR/TXT/?uri=CELEX:52020AE1918&qid=1663579809098) [↑](#footnote-ref-27)
27. Mišljenje EGSO-a „Spremni za 55 %: ostvarivanje klimatskog cilja EU-a za 2030. na putu ka klimatskoj neutralnosti”, [SL C 275, 18.7.2022., str. 101.](https://eur-lex.europa.eu/legal-content/HR/ALL/?uri=CELEX:52021AE5481) [↑](#footnote-ref-28)
28. Mišljenje EGSO-a „Spremni za 55 %: ostvarivanje klimatskog cilja EU-a za 2030. na putu ka klimatskoj neutralnosti”, [SL C 275, 18.7.2022., str. 101.](https://eur-lex.europa.eu/legal-content/HR/ALL/?uri=CELEX:52021AE5481) [↑](#footnote-ref-29)
29. [*2020 Pocket Guide to Gender Equality under the UNFCCC*](https://wedo.org/2020-pocket-guide-to-gender-equality-under-the-unfccc/) (Kratki vodič o pitanju rodne ravnopravnosti u okviru UNFCCC-a za 2020.), organizacija WEDO. [↑](#footnote-ref-30)
30. Mišljenje EGSO-a u pripremi (NAT/788) [„Ususret strukturiranom angažmanu mladih u području klime i održivosti u postupku donošenja odluka EU-a”](https://www.eesc.europa.eu/hr/our-work/opinions-information-reports/opinions/towards-structured-youth-engagement-climate-and-sustainability-eu-decision-making-process-own-initiative-opinion). [↑](#footnote-ref-31)
31. [*Indigenous peoples defend Earth’s biodiversity but they’re in dange*r](https://www.nationalgeographic.com/environment/article/can-indigenous-land-stewardship-protect-biodiversity-) (Autohtoni narodi brane biološku raznolikost planeta Zemlje, ali su i sami ugroženi). [↑](#footnote-ref-32)